चीन से सटी सीमा पर आसानी से पहुंच सकेगी आर्मी; दुर्गम क्षेत्रों में पर्यटन को लगेंगे पंख
Tandi-Killar-Sansarinala road हिमाचल के दो दुर्गम जिलों से सटी चीन की सीमा पर भारतीय सेना अब आसानी से पहुंच पाएगी। लाहौल और किन्नौर के बॉर्डर पर तांदी-किलाड़-संसारीनाला सड़क से आसानी से पहुंचा जा सकेगा।
हिमाचल के 2 दुर्गम जिलों से सटी चीन की सीमा पर भारतीय सेना अब आसानी से पहुंच पाएगी। लाहौल और किन्नौर के बॉर्डर पर तांदी-किलाड़-संसारीनाला सड़क से आसानी से पहुंचा जा सकेगा। केंद्र ने सामरिक दृष्टि से महत्वपूर्ण इस सड़क को नेशनल हाईवे (NH) का दर्जा दे दिया है।
तांदी-किलाड़-संसारीनाला सिंगल लेन सड़क को जल्द टू-लेन बनाया जाएगा। केंद्र ने इसकी DPR (विस्तृत परियोजना रिपोर्ट) को भी मंजूरी दे दी है। इसके बाद भारतीय सेना श्रीनगर से किश्तवाड़ व उधमपुर होते हुए सीधे पहले लाहौल फिर किन्नौर पहुंच पाएंगी। जम्मू व पठानकोट जाने की जरूरत नहीं रहेगी। अभी सेना को लेह मार्ग से होते हुए आना पड़ता है।
टू-लेन बनने से आना-जाना आसान हुआ
इस सड़क के टू-लेन बनने से चंबा जिले के दुर्गम क्षेत्र पांगी-किलाड़, किश्तवाड़ समेत लाहौल घाटी के लोगों का आवागमन भी आसान होगा। प्राकृतिक सौंदर्य से लबरेज इन क्षेत्रों में पर्यटन कारोबार को भी पंख लगेंगे। यह सड़क सर्दी में भी वाहनों की आवाजाही के लिए खुली रहती है, लेकिन सिंगल लेन सड़क होने से भूस्खलन के कारण यह बार बार अवरुद्ध रहती है। NH का दर्जा मिलने के बाद अब सीमा सड़क संगठन का दीपक प्रोजेक्ट इसे डबललेन बनाएगा।
बताया जा रहा है तांदी से थिरोट के बीच 30 किलोमीटर, उदयपुर से तिंदी तक 40 से 70 और शोर से किलाड़ तक 96 से 125 किलोमीटर के दायरे के बीच का हिस्सा डबललेन होगा।अब सीमा सड़क संगठन ने भूमि अधिग्रहण और वन मंजूरी की प्रक्रिया पर काम शुरू कर रहा है।